Peter Skaarup (DF), 2001-10-09:
Vi må så håbe, at de mange nye statsborgere er glade for den velkomstmelding fra SF.
Det er jo rigtig mange mennesker, vi taler om.
På det lovforslag, som vi har på dagsordenen i dag, handler det om 4.308 personer plus 3.304 børn af disse mennesker.
Der skal ikke herske tvivl om, at vi fra Dansk Folkepartis side mener, at der er mange personer på de her lovforslag, som vi behandler, der skal have dansk indfødsret, dansk statsborgerskab, men der er altså også mange personer, som vi ikke mener skal have det.
Vi havde gerne ønsket os, at et forslag som det her blev delt op, sådan at de personer, der ikke har begået kriminalitet, de personer, der kan det danske sprog hundrede procent, de personer, der overhovedet ikke vil være nogen problemer med, som har et arbejde, som knokler derudad, var på ét lovforslag, som alle partier herinde selvfølgelig kunne sige ja til, men at vi også havde et andet lovforslag med de personer, som man på den ene eller den anden måde ville være i tvivl om kunne det danske sprog, kunne tilføre det danske samfund noget, eller som måske havde begået kriminalitet.
Vi kunne godt ønske os, at disse personer stod på det andet lovforslag.
Og det handler ikke om 16 personer, som jeg kan forstå fru Dorte Bennedsen har fundet frem til ikke opfylder kriterierne.
Det handler om langt flere personer, som efter vores opfattelse ikke skal have dansk statsborgerskab på nuværende tidspunkt.
Vi mener grundlæggende, at vi er på vej til at udskifte den danske befolkning på en måde, hvor vi mere og mere nærmer os det multietniske samfund, hvor der kommer personer rejsende fra andre dele af verden, ikke bare for at være her i en kort periode som flygtninge, hvor der måske kunne være en god grund til, at vi skulle tage imod de pågældende, men også med henblik på at blive her og vel at mærke ikke nødvendigvis på en måde, som kan tilføre det danske samfund noget, men hvor det kan være en belastning, specielt selvfølgelig hvis vi giver statsborgerskab til personer, der helt åbenbart har begået alvorlig kriminalitet.
Vi er enige med De Konservative, som her under debatten i dag har sagt, at vi nok er for lempelige i de vilkår, vi har i forhold til at give dansk statsborgerskab.
Nu melder De Konservative sig på banen og er sprunget fra de forlig, der er bredt i Folketinget, og som bl.a. Venstre er med i, som giver de her meget lempelige vilkår i dag.
Det synes vi er glædeligt.
Vi har med glæde noteret os, at De Konservative måske er på vej til en mere realistisk og ordentlig linje, når det gælder tildelingen af dansk indfødsret og dansk statsborgerskab.
Vi mener altså, at betingelserne skal strammes ganske gevaldigt, og det er klart, at hvis der bliver et andet flertal efter det kommende folketingsvalg, hvad vi håber på, er det en af de allerførste ting, vi vil tage fat på, forhåbentligt i samarbejde med De Konservative, men da forhåbentligt også med Venstre, som godt nok ikke har taget ordet i denne debat, men som jeg håber er indstillet på at stramme vilkårene for at opnå dansk statsborgerskab i fremtiden og i hvert fald efter et folketingsvalg, når det måtte komme.
Vi har flere gange været kede af, at der ikke længere er mulighed for at få en række oplysninger frem til brug for de ændringsforslag, som skal stilles her i Folketinget.
Vi kan ikke længere få oplysning om grundlæggende ting, og om de pågældende personer på lovforslaget er på offentlig forsørgelse og dermed ikke kan klare sig selv. Det kunne vi godt have tænkt os fortsat at få oplysninger om, så vi kunne stille ændringsforslag om, at vi ikke ønsker at give de personer dansk indfødsret. Vi har også gerne villet rejse en debat om det rimelige i, at vi i år måske kommer til at give dansk indfødsret til op mod 20.000 personer, bl.a. via det her lovforslag.
Og i forbindelse med det har vi haft en annonce i Jyllands-Posten
her i år, som i øvrigt bragte en del debat, hvor vi sådan set gentog de to tidligere lovforslag, som Folketinget har haft til behandling her i år.
Det kom der en debat ud af, indtil nu en debat, som muligvis har affødt, at De Konservative er mere karrige i forhold til at tildele dansk statsborgerskab, men ikke en debat, som har medført, at et flertal herinde er blevet mere karrige med at tildele dansk indfødsret, så den debat vil vi godt fortsætte.
Jeg kan så konstatere, at hvis vi skulle indrykke en annonce, hvor de personer, der får dansk indfødsret ud fra det lovforslag, også er med, så ville den fylde to hele sider i Jyllands-Posten, for så mange mennesker er det, vi efterhånden taler om.
Jeg kunne godt tænke mig at slutte med at stille et spørgsmål til justitsministeren, som har ansvaret på det her område, og det går på, om justitsministeren, som jeg ved har haft planer om at fremsætte et lovforslag, der skulle gøre det muligt at fratage statsborgerskab for personer, der har afgivet urigtige oplysninger ved tildelingen af dansk indfødsret, mener, at et sådant lovforslag, hvis det bliver fremsat og vedtaget, kan få virkning for det lovforslag, vi har til behandling her i dag, altså for de her 7.612 personer, man ønsker at give statsborgerskab?